**ГУТАЛЧИН ОВОГТ БАТ-ОЧИРЫН МӨНХТУЯАГИЙН**

**3 ҮЕИЙН НАМТАР**

**Өвөг эцгийн намтар:**

Миний өвөө Бат-Очирын эцэг нь Моонон 1910 онд одоогийн Сүхбаатар аймгийн Халзан сумын нутаг Халзан шанд хэмээх газар ард Мангалын хүү нь болон мэндэлжээ.

А. Өвөөгийн намтар:

Миний өвөө Моонон нь

Яс үндэс- **Дарьганга**

Нийгмийн гарал- **Малчин**

Миний өвөө Моонон нь өөрийн бага насандаа бусдын мал хариулах, жин тээх зэрэг ажлуудыг хийж, Ардын цэргийн албанд 2 жилийн хугацаатай явж байсан. Лам байгаагүй, жирийн уншлагатай ард байжээ. Эцэг Моонон нь Онгон, Шар бүрдийн гар артельд 1938-1953 оныг хүртэл 15 жил гуталчинаар ажиллаж, монгол гутал хийдэг авъяас чадвараараа олон түмний хүндэтгэл хүлээж **Гуталчин Моонон** хэмээх алдрыг хүртэж алдаршиж байжээ.

Гуталчинаар ажиллах хугацаандаа идэвх зүтгэл сайтай ажиллаж, төлөвлөгөө, нормоо тогтмол биелүүлж байсны учир Гар үйлдвэрийн захиргаанаас Баярын бичиг, Сайшаалын үнэмлэх-ээр удаа дараа шагнагдаж байжээ.

Өвөө Моонон маань 1959 онд Халзан сумын Хөдөлмөр нэгдэл байгуулагдахад түүнд гишүүнээр элсэн орж, өөрийн хувь хөрөнгийг нийгэмчилж Нэгдлийн гишүүн болж байжээ. Нэгдэлд орсон үеэсээ эхлэн нэгдлийн малчинаар ажиллаж байгаад 1962 оноос эхлэн нэгдүгээр бригадын хэвлэл хүргэгчээр ажиллаж байв. Миний өвөө Моонон нь нам, төрийн эсрэг ажил хийж байгаагүй, ял шийтгэлгүй, төрийн гавьяа шагналгүй, жирийн нэгэн ард байсан.

Өвөө Моонон нь 1968 оны 4-р сард хүнд өвчний улмаас Халзан сумынхаа нутагт насан өөд болсон юм.

Өвөө Моонон маань Ядам, Сандуй гэгч 2 ахтай, Буяннэмэх, Бор, Памаа гэх 3 эгчтэй, Сахиурч гэх нэг дүүтэй байсан бөгөөд тэдгээрийн үр хүүхдүүд нь улс орныхоо хөгжилд хувь нэмрээ оруулан үр бүдээлтэй ажиллаж амьдарсаар байна аа. Аавын маань төрсөн эгчийнх нь хүү А.Шархүү нь МУИС -ийн Гадаад Хэлний Их Сургууль -д багш, орлогч захирал, хэл судлалын доктор, МУ -ын Гавьяат Багш хэмээх алдарт хүрсэн нэгэн байлаа.

**Эмээгийн намтар:**

Миний эмээ Данаа нь 1918 онд ядуу ард Сумьяа -ын 1 -ээр охин нь болж одоогын Сүхбаатар аймгийн Дарьганга сумын нутаг Шилийн богдод аав ээжийгээ адууны оторт явах үед нь төрсөн.

Эмээ маань бага насаа эцэг эхийн гар дээр өнгрүүлж, бага насандаа мал хариулж өссөн. Эмээгийн маань эх нь бага дүү Цэнджавыг төрүүлээд нас барсан гэсэн, үүнээс хойш эцэг Сумьяа нь Долгор гэх хүнтэй гэр бүл болон сууж түрүү эхнэрийнхээ 4 хүүхдийг өсгөсөн гэдэг.

Эмээ маань 4 дүүтэй байсан бөгөөд эдгээр нь Дуламсүрэн (Онгон суманд Галсан-Ёндонгийн гэр бүл, Шархүү, Борхүү нарын эх), дараагынх нь Цагаандарь (Халзан суманд Ренцэндоржийн гэр бүл, хүүхдүүдээс нь Хүрэлбаатар, Манлайбаатар нарын эх), дараагийнх нь Цэнджав дүү нь МХЗЭ –ийн төв хорооны нэгдүгээр нарийн бичгийн даргын жолоочоор ажиллаж байсан.

Эмээгийн маань хойд ээж Долгороос нэг хүү төрж, тэр нь МУ –ын нэрт сэтгүүлч, МУ –ын Соёлын Гавьяат Сумьяагын Жамбалдорж нь ээжтэй маань эцэг нэгтэй, эх өөр юм. С.Жамбалдорж нь гадаад орнуудад Элчин их сургуулийн багш, МҮЭ –ийн хөдөлмөр сонины эрхлэгч, МУ –ын Ерөнхийлөгчийн Тамгын Газрын Дарга зэрэг хариуцлагатай ажлыг хашиж байлаа.

Эмээ маань нэгдлийн гишүүн болсон. 1959 оноос эхлэн Халзан сумынхаа Хөдөлмөр нэгдэлд малчин, саальчинаар 1962 оныг хүртэл ажиллаж 1962 оноос тус сум нэгдлийн 1–р бригадын төвийн сахиул, үйлчлэгчээр ажиллаж байгаад гавьяаныхаа амралтанд гарсан юм аа.

Эмээ маань 6 хүүхэд төрүүлэн өсгөснөөр уг хүүхдүүд нь улс нийгэмдээ үр бүтээлтэй, нэр хүндтэй ажиллаж одоо цөм гавьяаныхаа амралтанд энх тунх амьдарцгааж байна. Хүүхдүүд нь М.Адьяа (Дорнод аймагт), М.Баатарсүх, М.Буд, М.Сайнбаяр (Улаанбаатар), М.Алтанцэцэг (Сүхбаатар), М.Бат-Очир (Өмнөговь), хань ижил үр хүүхдүүдтэйгээ аз жаргалтай амьдарч байна.

Миний аав Моононгийн Бат-Очир нь 1961 онд Сүхбаатар аймгийн Халзан суманд Моононгийн отгон хүү болон мэндэлсэн. Бага насаа эцэг эхийн гар дээр өнгөрүүлж, Халзан сумын Бага сургуульд орж суралцан улмаар Хонгор сумын 7 жилийн дунд сургуульд элсэн суралцаж, Политехникийн сургуульд дулааны инженер мэргэжлээр суралцсан. Тэрээр Сүхбаатар аймгийн Дулааны цахилгаан станц, Дорнод аймгийн Дулааны цахилгаан станц, Өмнөговь аймгийн Дулааны цахилгаан станцуудад инженер техникийн ажилтан, дулааны инженер, ерөнхий инженер ажлыг хийж байгаад 2010 онд гавьяаны амралтаа авсан. Миний аав, эхнэр Л.Эрдэнэрагчаатай 1982 онд гэр бүл болж, 1988 онд миний ах Б.Мөнх-Амар, 1991 онд миний бие Б.Мөнхтуяа мэндэлсэн. Үр хүүхдүүддээ эрдэм боловсрол эзэмшүүлэн өсгөсөн тэрээр одоо тэтгэвэрт, Өмнөговь аймгийн Даланзадгад суманд амьдарч байна.

Миний бие Бат-Очирын Мөнхтуяа нь 1991 онд Сүхбаатар аймгийн Баяндэлгэр суманд М.Бат-Очир, Л.Эрдэнэрагчаа нарын бага охин мэндэлсэн. Бага насаа эцэг эхийн гар дээр өнгөрүүлж, Дорнод аймгийн 21 дүгээр цэцэрлэгийг 1995-1998 онд, Өмнөговь аймгийн Даланзадгад сумын Ерөнхий Боловсролын 2 дугаар сургуулийг 2008-2012 онд, Монгол Улсын Их Сургуулийг “сэтгүүлч” мэргэжлээр тус тус төгссөн. Би 2014 оноос 2020 оны 07 сар хүртэл Өмнөговь аймгийн улс төрийн байгууллагад улс төрийн ажилтанаар, 2020 оноос 2024 оны 06 сар хүртэл УИХ-ын Тамгын Газарт УИХ-ын гишүүний туслахаар тус тус ажиллаж байсан. Миний бие 2015 онд Түвшинтөрийн бага хүү Энхтайвантай гэр бүл болж 2017 онд Э.Энх-Эрдэнэ, 2023 онд Э.Маралмаа гэсэн хүүхдүүдийг төрүүлж, өсгөн хүмүүжүүлж байна.